Γιόσιπ Σίμιτς

Ο ** Γιόσιπ Σίμιτς** { κροατικά : ** Josip Šimić**} είναι Κροάτης βετεράνος ποδοσφαιριστής , ο οποίος αγωνίζονταν ως κεντρικός επιθετικός. Τόσο ο ανιψιός του (Ρόκο Σίμιτς) όσο και ο μεγαλύτερος αδελφός του (Ντάριο Σίμιτς) είναι επαγγελματίες ποδοσφαιριστές.

## Καριέρα
Ο Σίμιτς γεννήθηκε στις 16 Σεπτεμβρίου 1977 στο Ζάγκρεμπ της Κροατίας και από πολύ μικρή ηλικία  ξεκίνησε να αγωνίζεται στην **ONS Hitrec-Kacijan** , την ομάδα των ακαδημιών της Κροάτια Ζάγκρεμπ (νυν Ντιναμό Ζάγκρεμπ). Μετά από μια σεζόν ως δανεικός στη Σλάβεν Μπελούπο , πραγματοποίησε το ντεμπούτο του στην πρώτη ομάδα της Ντιναμό το 1993, σε ηλικία μόλις 16 ετών. Ωστόσο, ως νεαρός παίκτης είχε ελάχιστε ευκαιρίες για να αγωνισθεί σε επίσημους αγώνες κι έτσι ολοκλήρωσε την πρώτη του σεζόν με μόλις 2 συμμετοχές μπαίνοντας ως αλλαγή προς το τέλος των αγώνων. Τις επόμενες τρεις σεζόν, δεν έπαιξε σε κανένα αγώνα και επέστρεψε στην πρώτη ομάδα τη σεζόν 1997-1998. Τη σεζόν 1999/2000, μαζί με τον **Τόμισλαβ Λόκοτα**, δημιούργησε ένα εκπληκτικό επιθετικό δίδυμο, (σημειώνοντας ο ίδιος 14 γκολ κι ο Λόκοτα 21) και οδήγησαν τη Ντιναμό στην κατάκτηση του πέμπτου συνεχόμενου τίτλου της Κροατίας.

Συνολικά ο Σίμιτς πέρασε επτά σεζόν στον σύλλογο, κατακτώντας τρεις φορές το πρωτάθλημα της Κροατίας και μία φορά το Κύπελλο μεταξύ 1997 και 2000. Τις σεζόν 1998-1999 και 1999-2000, αγωνίστηκε σε συνολικά 10 αγώνες των ομίλων του ΟΥΕΦΑ Τσάμπιονς Λιγκ, σημειώνοντας μάλιστα κι ένα αξιομνημόνευτο νικητήριο τέρμα στην εκτός έδρας νίκη με 0-1 επί του Άγιαξ στις 25 Νοεμβρίου 1998. 
Με τα χρώματα της Ντιναμό πραγματοποίησε συνολικά 40 επίσημες εμφανίσεις και πέτυχε 17 γκολ.

Το καλοκαίρι του 2000 άφησε την πατρίδα του για να παίξει στο Βέλγιο για την Κλαμπ Μπρυζ. Εκεί χρησιμοποιήθηκε ελάχιστα από τον Νορβηγό προπονητή Τροντ Σόλιντ, ο οποίος προτιμούσε τον Andrés Mendoza ή τον Sandy Martens. Μάλιστα κατά την πρώτη του σεζόν στη Μπρυζ, o Σίμιτς μετείχε σε 12 αγώνες αλλά δεν σημείωσε κανένα τέρμα και η ομάδα αρκέστηκε στη 2η θέση του βαθμολογικού πίνακα. Την ίδια θέση κατέλαβε και τη σεζόν 2001/2002, όπου η Γκενκ πανηγύρισε τον τίτλο της πρωταθλήτριας Βελγίου. Η σεζόν όμως αυτή ήταν καλύτερη για τον Σίμιτς καθώς παρά τον αυξημένο ανταγωνισμό από την άφιξη του επιθετικού Ρουν Λανγκ, είχε την ευκαιρία να παίζει πιο συχνά, κυρίως στο Κύπελλο Βελγίου. Τελικά η Μπρυζ κατέκτησε το Κύπελλο Βελγίου του 2002 με τον Σίμιτς να σημειώνει 8 τέρματα στο θεσμό αλλά και 7 γκολ στο πρωτάθλημα.

Μην καταφέρνοντας να μονιμοποιηθεί στην βασική ενδεκάδα της Μπρυζ, παραχωρήθηκε ως δανεικός στον Άρη Θεσσαλονίκης (σεζόν 2002-2003). Στη Θεσσαλονίκη πραγματοποίησε μια καλή χρονιά, αγωνιζόμενος ως βασικό στέλεχος της ομάδας, και κατέγραψε 21 εμφανίσεις στη Super League, σκοράροντας 4 φορές , και 7 εμφανίσεις στο Κύπελλο όπου πέτυχε επίσης ένα τέρμα, οδηγώντας την ομάδα στην 6η θέση του βαθμολογικού πίνακα καθώς και στον τελικό του Κυπέλλου Ελλάδας. Πραγματοποίησε το ντεμπούτο του με τους «κίτρινους» στο εκτός έδρας αγώνα κυπέλλου κόντρα στην **Α.Ε. Χανίων** στις 11 Αυγούστου 2002 (τελικό σκορ 0-4).

Στη συνέχεια επέστρεψε στη Μπρυζ όπου αγωνίστηκε μόνο σε 2 αγώνες κατά την περίοδο του φθινόπωρου του 2003, και στη συνέχεια αποφάσισε να εγκαταλείψει τον σύλλογο για να ενταχθεί στην νοτιοκορεάτικη **Ulsan Hyundai FC**. Έπαιξε δύο σεζόν στην κορεατική χερσόνησο, μετά επέστρεψε στην Ευρώπη το καλοκαίρι του 2005. Υπέγραψε μονοετές συμβόλαιο για τον αυστριακό σύλλογο Κέρντεν (αγωνίζονταν στη δεύτερη κατηγορία), με τη φανέλα του οποίου σημείωσε 9 γκολ σε 31 αγώνες.

Από τον Ιούλιο του 2006, ο Σίμιτς παρέμεινε χωρίς ομάδα μέχρι τον Ιανουάριο του 2007, όταν και επέστρεψε στην Κροατία, υπογράφοντας στη Βάρτεκς. Μετά από μια σεζόν που αμαυρώθηκε από επαναλαμβανόμενους τραυματισμούς, αποσύρθηκε οριστικά από τα ποδοσφαιρικά γήπεδα, το καλοκαίρι του 2007. 
## Εθνικές ομάδες
Ο Σίμιτς υπήρξε διεθνής με όλα τα μικρά ηλικιακά αντιπροσωπευτικά συγκροτήματα της χώρας του. Το 1993 έκανε το ντεμπούτο του ως μέλος της εθνικής ομάδας νέων της Κροατίας (U-16), συνολικά έλαβε μέρος σε 10 αγώνες σε επίπεδο νέων. Την περίοδο 1994–2000 συμμετείχε στην εθνική ομάδα νέων (Κ21) της Κροατίας. Σε επίπεδο νέων αγωνίστηκε σε 11 επίσημους αγώνες, σημειώνοντας 2 γκολ.

Τον Ιανουάριο του 1999, έλαβε μέρος σε φιλικό αγώνα με την Κροατία Β εναντίον της Γαλλίας Β.

Στις 13 Ιουνίου 1999, έκανε το ντεμπούτο του για την Εθνική Κροατίας σε μια ισοπαλία 2–2 εναντίον της Αιγύπτου κατά τη διάρκεια του φιλικού τουρνουά **Kirin Cup** στη Σεούλ. Τρεις μέρες αργότερα, σημείωσε το νικητήριο γκολ εναντίον του Μεξικού στην ίδια διοργάνωση.

Έπαιξε επίσης σε τρεις αγώνες ως αλλαγή κατά τη διάρκεια των προκριματικών για το Euro 2000 εναντίον της Μάλτας, της Ιρλανδίας και της Γιουγκοσλαβίας. Η τελευταία του εμφάνιση πραγματοποιήθηκε στις 26 Απριλίου 2000 σε φιλικό αγώνα 2-1 με την Αυστρία. Συνολικά, εμφανίστηκε επτά φορές για την εθνική ομάδα και σημείωσε το μοναδικό γκολ σε φιλικό αγώνα με την εθνική ομάδα του Μεξικού στις 16 Ιουνίου 1999.

Η Κροατία δεν κατάφερε να προκριθεί στο Ευρωπαϊκό Πρωτάθλημα, αλλά, με την Εθνική Ελπίδων, αγωνίστηκε στο **Ευρωπαϊκό Πρωτάθλημα Ελπίδων του 2000** με την Κροατία να αποκλείεται στον πρώτο γύρο, με μια ισοπαλία και δύο ήττες σε τρεις αγώνες.

## Διακρίσεις

Με τη Ντιναμό Ζάγκρεμπ

*Πρωτάθλημα Κροατίας (3): 1997/98, 1998/99, 1999/00
*Κύπελλο Κροατίας (1): 1997/98

Με την Κλαμπ Μπρυζ
*Κύπελλο Βελγίου (1): 2001/02

## Παραπομπές


## Πηγές
*Προφίλ Γιόσιπ Σίμιτς στο transfermarkt.com
*Προφίλ Γιόσιπ Σίμιτς στο national-football-teams.com

Κατηγορία:Κροάτες ποδοσφαιριστές
Κατηγορία:Ποδοσφαιριστές Εθνικής Κροατίας Κ21
Κατηγορία:Ποδοσφαιριστές Πρβα Λίγκα
Κατηγορία:Ποδοσφαιριστές Ντιναμό Ζάγκρεμπ
Κατηγορία:Επιθετικοί ποδοσφαιριστές
Κατηγορία:Κροάτες ποδοσφαιριστές στο εξωτερικό
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Εθνικής Κροατίας
Κατηγορία:Ποδοσφαιριστές Κλαμπ Μπρυζ
Κατηγορία:Ποδοσφαιριστές Ουλσάν Χιουντάι ΦΚ
Κατηγορία:Ποδοσφαιριστές Προ Λιγκ Βελγίου
Κατηγορία:Ποδοσφαιριστές Κέι Λιγκ 1
Κατηγορία:Ποδοσφαιριστές Β΄ Κατηγορίας Αυστρίας
Κατηγορία:Ξένοι ποδοσφαιριστές στο Βέλγιο
Κατηγορία:Ξένοι ποδοσφαιριστές στην Αυστρία